**Frunză căzută**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce-aș putea să fac cu gânduri

Tremurânde ca o ceață

Când se duc gâștele-n cârduri

Înspre-o nouă dimineață?

Apuc marginea de seară

Să o țin încă oleacă

Ele-n ea se-mprăștiară

Și în altă vreme pleacă.

M-aruncai și eu spre Soare

Și cu viață și cu soartă,

Dar nu pot calea de aripi

S-o deschid ca pe o poartă.

Doar mă sprijin pe petale

Ce le scapă moale-apusul

Și ascult cum strigă-n jale

Zburătoarele răspunsul.

Eu nu-l pot a înțelege

El alunecă pe lângă

Către vremurile-n lege

Înghețate parcă-n stângă.

Ca o filă pe înfrângeri

Mă tot clatin ca în leagăn

Și chiciura mă tot strânge

Mai retras de lumea largă.

Undeva sunt neștiute

Lumi cu o trăire altă,

Măgurile netrecute

Străjuiesc ușa înaltă.

Iar eu prind numai pământul

Cu genunchii și în palme

Rugăciunile-mi cuvântul

Vor să cheme din avalme.

Și mă rog de libertate

Ca să birui orizontul -

Păsările-s duse toate,

Iar eu sunt rămas cu totul.

Și mă doare-adânc în tină

Încercând doar să mai număr

Toamna pe-umăr cum suspină,

Sufletul cum - pe alt umăr...

Victor Bragagiu